ઉના પંથકના ધોકડવા ગામે ૬૬કેવીની લાઈનમાં સર્જાયેલા ફોલ્ટને રિપેર કરવા અમરેલી જિલ્લાના કુકાવાવ ગામે રહેતા અને વીજતંત્રમાં એપ્રેન્ટીસ તરીકે ફરજ બજાવતા મિલન મનસુખભાઈ ચૌહાણ નામનો ૨૫ વર્ષનો યુવાન વીજપોલ પર ચડ્યો હતો. દરમિયાન વીજપોલ પર રહેલું મધમાખીનું ઝૂંડ ઉડતા ગભરાયેલો મિલન વીજપોલની નીચે પટકાયો હતો. જેમાં માથાના ભાગે ગંભીર ઈજા થતાં તેનું મૃત્યું નિપજ્યું હતું. આ બનાવની જાણ થતાં જ મિલનના પરિવારજનો ધોકડવા દોડી આવ્યા હતા. આ અકસ્માતના બનાવમાં મિલનના મોત પાછળ પીજીવીસીએલના અધિકારીઓ જવાબદાર હોવાનો આક્ષેપ કર્યો હતો. જ્યાં સુધી અધિકારી સામે ગુનો ન નોંધાય ત્યાં સુધી મૃતદેહ સ્વીકારવાનો પરિવારજનોએ ઈન્કાર કરી દેતા મામલો ગરમાયો હતો. બીજી બાજુ આ અંગેની જાણ થતાં ઉચ્ચ પોલીસ અધિકારીઓ દોડી આવ્યા હતા. મૃતકના પરિવારજનો સાથે વાટાઘાટ કરી જવાબદાર પીજીવીસીએલના અધિકારી સામે ગુનો નોંધવાની ખાતરી આપી હતી. જેથી ૨૮ કલાક બાદ મૃતદેહને સ્વીકારી અંતિમ વિધી કરી હતી. પોલીસે પીજીવીસીએલના અધિકારી સામે ગુનો નોંધવાની કામગીરી હાથ ધરી છે.